**บทที่ 1**

**บทนำ**

**1.1 ที่มาและความสำคัญของปัญหา**

 ศตวรรษที่ 21 ถือเป็นยุคสังคมแห่งการเรียนรู้ (Knowledge Societies) อันขับเคลื่อนด้วยข้อมูลข่าวสารและเทคโนโลยี ประกอบกับ “Thailand 4.0” เป็นโมเดลการพัฒนาเศรษฐกิจของประเทศไทยในขณะนี้ ภาครัฐจึงมีภารกิจสำคัญในการขับเคลื่อนปฏิรูปประเทศในด้านต่าง ๆ เพื่อเตรียมพร้อมที่จะเผชิญกับโอกาสและความท้าทายใหม่ การจัดการศึกษาจึงถือเป็นหัวใจสำคัญที่จะเตรียมความพร้อมผู้เรียนให้มีทักษะการดำเนินชีวิตและมีทักษะความเป็นนานาชาติ (Internationalization Skills) และทักษะในการสื่อสารจึงนับเป็นทักษะที่สำคัญต่อการดำเนินชีวิตในฐานะพลเมืองของสังคมโลก นอกจากภาษาไทยแล้ว ภาษาอังกฤษก็เข้ามามีบทบาทสำคัญอย่างมาก ในฐานะเป็นภาษาสากล และเปรียบเสมือนเป็นประตูสู่โลกกว้างและเป็นบันไดสำคัญในการก้าวสู่ความสำเร็จในการประกอบอาชีพ รวมทั้งสื่อสารและทำความเข้าใจได้ตรงกัน ส่งผลให้เกิดความเข้าใจในความแตกต่างของแต่ละชนชาติ ซึ่งนำไปสู่ความเข้าใจตนเองและผู้อื่น รวมทั้งปฏิบัติตนได้อย่างเหมาะสมและเข้ากับบริบทในแต่ละวัฒนธรรม อาศัยความตามกฎบัตรอาเซียนข้อ 34 ว่าด้วยเรื่องภาษาทางการที่ว่า “The Working Language of ASEAN shall be English.” (ASEAN, 2008, p. 5) ภาษาอังกฤษจึงถือว่ามีความสำคัญที่จะช่วยขับเคลื่อนพลวัตรด้านประชากรให้มีศักยภาพทัดเทียมอานารยะประเทศ

 ในสังคมโลกปัจจุบันการสื่อสารเข้ามามีบทบาทสำคัญต่อการดำรงชีวิตมนุษย์ ที่ต้องเรียนรู้และปรับตัวเข้ากับสิ่งต่าง ๆ ที่เปลี่ยนแปลงไปอย่างรวดเร็วในยุคแห่งการเรียนรู้ แต่ปัจจุบันการเรียนการสอนภาษาอังกฤษของไทยยังไม่ประสบความสำเร็จเท่าที่ควรและไม่เป็นที่ยอมรับในระดับสากล ดังเห็นได้จาก Education First (2017) ที่ได้ทำการศึกษาดัชนีประสิทธิภาพการใช้ภาษาอังกฤษ หรือ English Proficiency Index (EF EPI) ในปี พ.ศ. 2559 พบว่า ประสิทธิภาพในการใช้ภาษาอังกฤษของคนไทยอยู่ในระดับต่ำ (Low Proficiency) จัดเป็นอันดับที่ 53 ของโลก จากประเทศที่เข้าร่วมการทดสอบทั้งหมด 80 ประเทศ แม้เด็กไทยจะเรียนรู้ภาษาอังกฤษตั้งแต่ระดับการศึกษาขั้นพื้นฐานก็ตาม ปัญหาสำคัญที่พบคือ เด็กไทยมีผลการทดสอบทางการศึกษาระดับชาติขั้นพื้นฐาน (O-net) ในรายวิชาภาษาอังกฤษในรายวิชาภาษาอังกฤษอยู่ต่ำกว่าเกณฑ์ (สถาบันทดสอบทางการศึกษาแห่งชาติ, 2559) ซึ่งแสดงให้เห็นว่าการจัดการเรียนการสอนภาษาอังกฤษของไทยยังไม่ประสบความสำเร็จและเป็นปัญหาสำคัญที่ต้องเร่งดำเนินการแก้ไขให้มีความเหมาะสมและสอดคล้องกับบริบทของคนไทย โดยการสอนภาษาอังกฤษในประเทศไทยส่วนใหญ่ยังคงเป็นการสอนแบบท่องจำศัพท์และเน้นการเรียนหลักไวยากรณ์ (Grammar Translation Method) มากกว่าการเรียนโดยการฟังและการพูด เพื่อนำทักษะไปใช้ในการสื่อสาร สอดคล้องกับ ผลการศึกษาวิจัยของอาทิตย์ อินต๊ะแก้ว (2560) พบว่า นักศึกษามีรูปแบบการเรียนรู้ภาษาอังกฤษแบบวิเคราะห์ไวยากรณ์ (Grammar Analysis Language Learning Style) นอกจากนี้นักศึกษาในระดับอุดมศึกษายังไม่สามารถพูดภาษาอังกฤษได้หรืออาจพูดได้แต่ยังไม่คล่องแคล่ว ไม่สามารถเลือกใช้คำที่เหมาะสมและเรียบเรียงคำพูดได้ถูกต้องตามหลักไวยากรณ์ รวมทั้งขาดความมั่นใจในการสื่อสารประกอบกับผู้เรียนมีโอกาสน้อยมากในการฝึกฝนทักษะความเข้าใจในการฟังพูดสื่อสารทั้งในชั้นเรียนและนอกชั้นเรียน (Pawapat Charaudom, 2007) ทั้งนี้อาจเป็นเพราะการจัดการเรียนการสอนในปัจจุบันเป็นการเรียนที่ไม่เน้นให้ผู้เรียนสื่อสารได้ ไม่เปิดโอกาสให้ผู้เรียนได้ฝึกฝนการใช้ภาษา โดยวิชาเรียนภาษาอังกฤษบางแห่งไม่มีการสอนบทสนทนา (Conversation) หรือฝึกสนทนาภาษาอังกฤษ จึงเป็นปัจจัยที่ทำให้ผู้เรียนไม่สามารถพูดสื่อสารภาษาอังกฤษ ทิลเลสตัน ดอนนา วอล์คเกอร์ (2546, น. 73) กล่าวว่าการจัดการเรียนรู้ในโรงเรียนมัธยมศึกษายังเป็นการจัดการเรียนการสอนเหมือนในอดีต แม้ว่าจะมีสื่อหรือเทคโนโลยี ใหม่ ๆ เข้ามา แต่การเรียนมีส่วนร่วมในชั้นเรียนยังคงเป็นเพียงการตอบคำถามเมื่อครูถามเท่านั้น สอดคล้องกับ ปราณี กุลละวณิชย์ (2551, น. 18) ที่กล่าวว่าการสอนภาษาต่างประเทศให้เกิดผลสัมฤทธิ์ต้องอาศัยรูปแบบของการฝึกฝนที่หลากหลาย แต่ในห้องเรียนนั้นมีข้อจำกัดหลายประการ เช่น จำนวนนักเรียน ความถนัดของครู เป็นต้น และสอดคล้องกับ อรุณี วิริยะจิตรา และคณะ (2555, น. 107) ที่กล่าวว่าปัจจัยสำคัญที่ทำให้ทักษะภาษาอังกฤษของไทยยังไม่บรรลุเป้าหมาย คือจำนวนของผู้เรียนในชั้นเรียนที่มีมากถึง 40 คน ทำให้การจัดกิจกรรมสนทนาเป็นไปได้ยากหรือไม่ทั่วถึง ดังนั้นการสอนภาษาอังกฤษในชั้นเรียนจะอยู่ในรูปแบบครูเป็นศูนย์กลางของชั้นเรียน การฝึกฟังและการพูด จะมีลักษณะคล้ายเรียนบรรยาย หรือเพียงเรียนพูดและออกเสียงตามผู้สอนหรือสื่อการสอนเท่านั้น

 จากแนวคิดของ Dell Hymes นักภาษาศาสตร์ชาวอเมริกัน ได้ให้ความสำคัญเกี่ยวกับสมรรถนะทางการสื่อสาร มุ่งเน้นให้ผู้เรียนสามารถใช้ภาษาสื่อสารในสถานการณ์ต่าง ๆ ได้อย่างถูกต้องและเหมาะสมกับบริบททางสังคม ทำให้ผู้เรียนได้รับความรู้ทางภาษาและเกิดทักษะทางภาษาไปในเวลาพร้อม ๆ กันได้ (Richards and Rodgers, 2001) นับเป็นพื้นฐานสำคัญของแนวการสอนภาษาเพื่อการสื่อสารในยุคปัจจุบัน สอดคล้องกับอรุณี วิริยะจิตรา และคณะ (2555, 23) ที่กล่าวถึงแนวทางการสอนภาษาอังกฤษตั้งแต่ทศวรรษที่ 1970 เป็นต้นมา เชื่อว่าความสามารถทางภาษาของมนุษย์ไม่ได้ขึ้นอยู่กับความถูกต้องของระบบภาษาและหลักทางภาษาที่มนุษย์ใช้แต่อย่างเดียว แต่ยังขึ้นอยู่กับทักษะความสามารถในการใช้ภาษาอังกฤษสื่อสารได้อย่างเหมาะสมอีกด้วย โดย Larsen-Freeman (2000, 42) ได้กล่าวเป้าหมายของการสอนภาษาที่สองหรือภาษาต่างประเทศตามแนวคิดการสอนภาษาเพื่อการสื่อสาร ก็คือ ผู้เรียนสามารถสื่อสารภาษาเป้าหมายได้อย่างมีประสิทธิภาพ และวิธีการสอนภาษาที่มุ่งเน้นให้ผู้เรียนสามารถสื่อสารตามสถานการณ์จริง มากกว่ามุ่งเน้นการสอนรูปแบบหรือโครงสร้างภาษาเพียงอย่างเดียว คือ แนวการสอนภาษาเพื่อการสื่อสาร (Communicative Language Teaching: CLT) ซึ่งเป็นวิธีสอนภาษาอังกฤษที่เกิดขึ้นในช่วงของการปรับเปลี่ยนกระบวนทัศน์ครั้งสำคัญของวงการสอนภาษาในศตวรรษที่ 20 ซึ่งแนวคิดเกี่ยวกับการสอนภาษาอังกฤษเพื่อการสื่อสารนี้เป็นที่ยอมรับกันอย่างกว้างขวางมาจนถึงปัจจุบัน

 หลักการสอนภาษาอังกฤษแนวสื่อสาร นับว่าเป็นการสอนภาษาอังกฤษที่เน้นในเรื่องของความหมาย (Meaning) มากกว่ารูปแบบทางภาษา (Form) เน้นการใช้ภาษาเพื่อการสนทนาจากสถานการณ์จริง โดยเลือกใช้ภาษาได้เหมาะสมกับบริบทเป็นสำคัญ ไม่เน้นการท่องกฎเกณฑ์ทางภาษาหรือไวยากรณ์ แต่เรียนรู้เพื่อใช้ภาษาสื่อความหมายเทียบเท่ากับการเรียนรู้โครงสร้างเสียงและคำศัพท์ มีการฝึกภาษา (Drill) เน้นการออกเสียงได้อย่างถูกต้องมากกว่าการพยายามออกเสียงให้เหมือนกับเจ้าของภาษา มีการฝึกการใช้ภาษาครบทั้งสี่ทักษะสื่อสารให้ความสำคัญกับผู้เรียนด้านการสื่อสารคล่องแคล่ว (Fluency) มากกว่าความถูกต้องของการใช้ภาษา (Accuracy) มีการแก้ไขในเรื่องของข้อผิดพลาดการใช้ภาษาของผู้เรียน (Error Correction) โดยพยายามให้ผู้เรียนเกิดการเรียนรู้และแก้ไขข้อผิดพลาดทางภาษาด้วยตนเอง ผู้สอนจะกระตุ้นด้วยการสร้างสถานการณ์หรือสภาพแวดล้อมต่าง ๆ เพื่อให้ผู้เรียนใช้ภาษาสื่อสารออกมาให้ได้มากที่สุด (ธูปทอง กว้างสวัสดิ์, 2549) นอกจากนั้นเจเรมี่ ฮาเมอร์ (2546, p. 73) ได้กล่าวว่า การสอนภาษาอังกฤษที่ดีที่สุด คือ การสอนที่นักเรียนมีโอกาสพูดมากที่สุด สอดคล้องกับสมมติฐานของ Krashen (1983, p. 175) ที่กล่าวว่า การรับรู้ภาษาที่สองมีลักษณะคล้ายการเรียนรู้ภาษาแม่ของเด็กเล็กที่เริ่มรับรู้ภาษา โดยไม่จำเป็นต้องสอนรูปแบบหรือหลักการใช้ภาษาโดยตรง ซึ่งมนุษย์สามารถรับรู้ภาษาได้โดยการสื่อสารและการรับข้อมูลทางภาษาที่สามารถเข้าใจได้ (Comprehensible Input) และสามารถพัฒนาทักษะความสามารถเป็นผู้ใช้ภาษาได้เองอย่างมีประสิทธิภาพ ในสภาพแวดล้อมที่เอื้อต่อการรับรู้ภาษา มีปฏิสัมพันธ์อย่างมีความหมายและสื่อสารอย่างเป็นธรรมชาติ ดังนั้นการเรียนภาษาที่สองจะประสบความสำเร็จได้ ผู้เรียนต้องมีการฝึกฝนการใช้ภาษาซ้ำ ๆ อย่างมีความหมายและสื่อสารอย่างเป็นธรรมชาติ โดยไม่จำเป็นต้องคำนึงถึงหลักไวยากรณ์ เมื่อฝึกฝนบ่อย ๆ จะเกิดเป็นโครงสร้างไวยากรณ์ที่เกิดขึ้นเองอย่างเป็นธรรมขาติ การเรียนรู้ด้วยวิธีนี้เป็นการเรียนที่ผสมผสานกับการเรียนรู้เชิงโครงสร้างไวยากรณ์ นำไปสู่การลงมือปฏิบัติ นั่นคือการสื่อสาร เกิดเป็นประสบการณ์และทำให้ผู้เรียนตระหนักในคุณค่าของบทเรียน นำไปสู่การเรียนรู้ที่คงทน เพื่อให้ผู้เรียนนำประสบการณ์ที่ได้ไปใช้ในสถานการณ์นอกห้องเรียนหรือสื่อสารในชีวิตจริงได้

 แนวการสอนภาษาแบบสื่อสาร (Communicative Approach) เป็นแนวคิดที่ยอมรับกันอย่างแพร่หลายในปัจจุบัน และวิธีการสอนภาษาที่รู้จักกันดีอย่างกว้างขวางทั่วโลก คือ วิธีการสอนรูปแบบ 3P (PPP Teaching Model) เป็นวิธีการสอนภาษาตามลำดับขั้น ได้แก่ ขั้นที่ 1 การนำเสนอ (Presentation) ผู้สอนนำเสนอเนื้อหาความรู้การใช้ภาษาใหม่ ๆ ให้กับผู้เรียน ขั้นที่ 2 การฝึกปฏิบัติ (Practice) เป็นการเปิดโอกาสให้ผู้เรียนนำความรู้ที่ได้รับมาฝึกปฏิบัติในลักษณะควบคุม (Controlled Practice) เช่น แบบฝึกหัด ถามตอบ สนทนาโต้ตอบผู้สอนคอยสนับสนุนให้การฝึกปฏิบัติดำเนินไปอย่างมีความหมาย และขั้นที่ 3 การนำไปใช้ (Production) หลังจากผู้เรียนได้ฝึกฝนและเข้าใจการใช้ภาษาผู้สอนเปิดโอกาสให้ ผู้เรียนนำความรู้และทักษะภาษาที่มีไปใช้ในสถานการณ์ใหม่ได้อย่างอิสระ (Free Practice) ในกิจกรรมสื่อสารต่าง ๆ เช่น บทบาทสมมติ สถานการณ์จำลอง เกม ซึ่งรูปแบบการสอน 3P นี้ มีแนวคิดพื้นฐานว่าภาษาเป็นเครื่องมือที่ใช้ในการสื่อสาร ดังนั้นเป้าหมายของการสอนภาษา คือ ให้ผู้เรียนภาษาสามารถสื่อสารได้อย่างเหมาะสมในบริบทต่าง ๆ ทางสังคม (Social Context) หรือสถานการณ์สื่อสารในชีวิตจริงที่มีความแตกต่างและหลากหลาย (ธนกร สุวรรณพฤฒิ, 2558, 3)

 จากผลการทดสอบทางการศึกษาระดับชาติขั้นพื้นฐาน (2558 – 2559) รายวิชาภาษาอังกฤษ ของนักเรียนระดับชั้นมัธยมศึกษาปีที่ 3 ปีการศึกษา 2558 และปีการศึกษา 2559 โรงเรียนปทุมคงคา สมุทรปราการ ที่ผู้วิจัยได้ทำการศึกษานั้น พบว่า มีคะแนนเฉลี่ย 27.98 และ 30.36 ตามลำดับ ซึ่งสอดคล้องกับระดับความสามารถในการใช้ภาษาอังกฤษของคนไทย จาก First (2017) และผลการทดสอบทางการศึกษาระดับชาติขั้นพื้นฐานในศตวรรษที่ผ่านมาที่อยู่ในระดับต่ำ นอกจากนั้นรายงานการประเมินตนเองของโรงเรียนปทุมคงคา สมุทรปราการ (2559, น. 30) พบว่านักเรียนชั้นมัธยมศึกษาปีที่ 3 มีผลสัมฤทธิ์ทางการเรียนวิชาภาษาอังกฤษ ปีการศึกษา 2559 โดยเฉลี่ยคือ ร้อยละ 62.43 อยู่ในระดับต่ำกว่าเกณฑ์ที่โรงเรียนตั้งไว้ คือ ร้อยละ 70 และเมื่อวิเคราะห์ตามตัวชี้วัดและจำแนกเป็นรายทักษะทั้ง 4 ทักษะ คือ ฟัง พูด อ่าน และเขียน พบว่ามีค่าเฉลี่ย 62.54, 59.75, 64.33 และ 63.00 ตามลำดับ ซึ่งอยู่ในเกณฑ์ที่ต้องปรับปรุงและยกระดับผลสัมฤทธิ์ให้เป็นไปตามเกณฑ์ที่โรงเรียนกำหนด

 จากปัญหาที่กล่าวมาข้างต้น ที่พบว่าความสามารถทางด้านการฟังและการพูดของนักเรียนชั้นมัธยมศึกษาปีที่ 3 มีความจำเป็นที่จะต้องนำไปสู่การพัฒนาอย่างเร่งด่วน ดังนั้นผู้วิจัยจึงได้นำข้อมูลมาใช้ในการวางแผนศึกษาวิจัยเพื่อพัฒนาความสามารถด้านการฟังและการพูดภาษาอังกฤษของนักเรียนให้มีประสิทธิภาพและมุ่งให้ผู้เรียนเกิดผลสัมฤทธิ์และเป็นไปตามเกณฑ์ที่กำหนดไว้ โดยจัดกิจกรรมการเรียนรู้ตามแนวการสอนภาษาแบบสื่อสาร (Communicative Language Teaching : CLT) ซึ่งเป็นแนวทางการจัดการเรียนรู้ที่เน้นความหมาย (Meaning) มากกว่ารูปแบบทางภาษา (Form) เน้นการใช้ภาษาในการฟังและการพูด จากสถานการณ์จริงที่ครูเป็นผู้เตรียมการและช่วยเหลือ เป็นการการเรียนรู้ที่ให้ผู้เรียนได้เชื่อมโยงระหว่างความรู้ทางภาษา (Linguistic Knowledge) ทักษะทางภาษา (Language Skill) และความสามารถในการสื่อสาร (Communicative Ability) นอกจากการนำแนวการสอนภาษาเพื่อการสื่อสารมาใช้ในการพัฒนาความสามารถด้านการฟังและการพูดของนักเรียนชั้นมัธยมศึกษาปีที่ 3 แล้ว ผู้วิจัยได้นำกรอบขั้นตอนการสอนแบบ PPP ของ Baker และ Westrup (2000, p. 42) ซึ่งประกอบไปด้วย 3 ขั้นตอน คือ 1) ขั้นตอนการนำเสนอเนื้อหา (Presentation or Introducing New Language) 2) ขั้นการฝึกปฏิบัติ (Practice) 3) ขั้นการใช้ภาษาเพื่อการสื่อสาร (Productive / Free Practice) โดยแต่ละขั้นตอนมีชัดเจน ความเหมาะสมและสอดคล้องกับขั้นตอนการสอนฟังของ Rixon (1986, pp. 63-73) ที่ยังคงนิยมใช้ในการสอนฟัง โดยมีขั้นตอน 3 ขั้น คือ ขั้นก่อน ระหว่าง และหลังการฟัง นอกจากนั้นยังสอดคล้องกับขั้นตอนการสอนพูดของ Byme (1990, pp. 22-99) และ Harmer (1992, p. 50) ที่มีเสนอแนวทางการสอนพูด 3 ขั้นตอน ได้แก่ การแนะนำความรู้ใหม่ (Presentation Stage) การฝึกภาษา (Practice Stage) และการใช้ภาษา (Production Stage) จากที่กล่าวมาข้างต้น การบูรณาการแนวการสอนภาษาเพื่อการสื่อสารและกรอบขั้นตอนการสอนแบบ PPP จะช่วยพัฒนาให้ผู้เรียนมีทักษะในการฟังและการพูดได้ดียิ่งขึ้น สามารถนำความรู้และประสบการณ์ที่ได้ไปประยุกต์ใช้ในสถานการณ์ต่าง ๆ ได้อย่างเหมาะสม เกิดเป็นทักษะที่นักเรียนสามารถนำไปใช้ในชีวิตประจำวันและการประกอบอาชีพได้

**1.2 วัตถุประสงค์การวิจัย**

1.2.1 เพื่อพัฒนากิจกรรมการเรียนรู้ด้านการฟังและการพูดภาษาอังกฤษ ของนักเรียนชั้นมัธยมศึกษาปีที่ 3 ตามแนวการสอนภาษาแบบสื่อสาร ที่มีประสิทธิภาพตามเกณฑ์ 75/75

 1.2.2 เพื่อเปรียบเทียบความสามารถด้านการฟังและการพูดภาษาอังกฤษ ของนักเรียนชั้นมัธยมศึกษาปีที่ 3 ที่จัดกิจกรรมการเรียนรู้ตามแนวการสอนภาษาแบบสื่อสารที่พัฒนาขึ้นกับเกณฑ์ร้อยละ 75

 1.2.3 เพื่อศึกษาค่าดัชนีประสิทธิผลของการเรียนรู้ด้านการฟังและการพูดภาษาอังกฤษ ตามแนวสอนภาษาแบบสื่อสาร

 1.2.4 เพื่อศึกษาความพึงพอใจของนักเรียนต่อกิจกรรมการเรียนรู้การฟังและการพูดภาษาอังกฤษ ตามแนวการสอนภาษาแบบสื่อสาร

**1.3 สมมติฐานการวิจัย**

1.3.1 ความสามารถด้านการฟังและการพูดภาษาอังกฤษ ของนักเรียนชั้นมัธยมศึกษาปีที่ 3 ที่จัดกิจกรรมการเรียนรู้ตามแนวการสอนภาษาแบบสื่อสารหลังเรียนสูงกว่าเกณฑ์ร้อยละ 75

**1.4 ขอบเขตการวิจัย**

 1.4.1 ประชากรและกลุ่มตัวอย่าง

 1.4.1.1 ประชากรที่ใช้ในการวิจัย ได้แก่ นักเรียนชั้นมัธยมศึกษาปีที่ 3/1 – 3/7 โรงเรียนปทุมคงคา สมุทรปราการ อำเภอเมืองสมุทรปราการ จังหวัดสมุทรปราการ สังกัดสำนักงานเขตพื้นที่การศึกษามัธยมศึกษา เขต 6 ภาคเรียนที่ 2 ปีการศึกษา 2560 จำนวน 7 ห้อง ซึ่งจัดนักเรียนเข้าชั้นเรียนแบบคละความสามารถ รวม 327 คน

 1.4.1.2 กลุ่มตัวอย่าง ได้แก่ นักเรียนชั้นมัธยมศึกษาปีที่ 3/2 จำนวน 49 คน โรงเรียนปทุมคงคา สมุทรปราการ ได้มาโดยการใช้เทคนิคสุ่มแบบกลุ่ม (Cluster Random Sampling)

 1.4.2 ตัวแปร

 1.4.2.1 ตัวแปรต้น ได้แก่ กิจกรรมการเรียนรู้เพื่อพัฒนาความสามารถด้านการฟังและการพูดภาษาอังกฤษ ตามแนวการสอนภาษาแบบสื่อสาร

 1.4.2.2 ตัวแปรตาม

 1) ความสามารถด้านการฟังภาษาอังกฤษ

 2) ความสามารถด้านการพูดภาษาอังกฤษ

 3) ความพึงพอใจของนักเรียน

 1.4.3 กรอบเนื้อหา

 การวิจัยครั้งนี้ เป็นการศึกษาผลการจัดกิจกรรมเรียนรู้ด้านการฟังและการพูด ภาษาอังกฤษ ตามแนวการสอนภาษาแบบสื่อสาร โดยทดลองใช้กับเนื้อหาของนักเรียนชั้นมัธยมศึกษาปีที่ 3 ภาคเรียนที่ 2 ตามหลักสูตรโรงเรียนปทุมคงคา สมุทรปราการ ซึ่งใช้หนังสือ Team Up 3 ประกอบด้วย

 หน่วยการเรียนรู้ที่ 1 เรื่อง Eating Out

 หน่วยการเรียนรู้ที่ 2 เรื่อง Shopping Experiences

 หน่วยการเรียนรู้ที่ 3 เรื่อง Meet the natural World

 โดยครอบคลุมมาตรฐานและตัวชี้วัด ตามหลักสูตรแกนกลางการศึกษาขั้นพื้นฐาน พ.ศ. 2551 ดังนี้

 สาระที่ 1 ภาษาเพื่อการสื่อสาร

 มาตรฐาน ต 1.1 คาดหวังว่า เข้าใจและตีความเรื่องที่ฟังและอ่านจากสื่อต่าง ๆ และแสดงความคิดเห็นอย่างมีเหตุผล ตัวชี้วัดได้แก่ ต1.1 ม. 3/1 ต1.1 ม.3/2 ต1.1 ม.3/3 ต1.1 ม.3/4

 มาตรฐาน ต 1.2 มีทักษะการสื่อสารทางภาษาในการแลกเปลี่ยนข้อมูลข่าวสาร แสดงความรู้สึกและแสดงความคิดเห็นอย่างมีประสิทธิภาพ ตัวชี้วัด ได้แก่ ต1.2 ม.3/1 ต1.2 ม.3/2 ต1.2 ม.3/3 และ ต1.2 ม.3/5

 มาตรฐาน ต 1.3 นำเสนอข้อมูลข่าวสาร ความคิดรวบยอด และความคิดเห็นในเรื่องต่าง ๆ โดยการพูดและการเขียนได้ ตัวชี้วัดได้แก่ ต 1.3 ม.3/2

 สาระที่ 2 ภาษาและวัฒนธรรม

 มาตรฐาน ต 2.1 เข้าใจความสัมพันธ์ระหว่างภาษากับวัฒนธรรมของเจ้าของภาษา และนำไปใช้ได้อย่างเหมาะสมกับกาลเทศะ ตัวชี้วัด ได้แก่ ต 2.1 ม.3/1 ต 2.1 ม.3/2 ต 2.1 ม.3/3

 มาตรฐาน ต 2.2 เข้าใจความเหมือนและความแตกต่างระหว่างภาษาและวัฒนธรรมของเจ้าของภาษากับภาษาและวัฒนธรรมไทย และนำมาใช้อย่างถูกต้องและเหมาะสม ตัวชี้วัด ได้แก่ ต 2.2 ม.3/1

 สาระที่ 4 ภาษากับความสัมพันธ์ชุมชนและโลก

 มาตรฐาน ต 4.1 ใช้ภาษาต่างประเทศในสถานการณ์ต่าง ๆ ทั้งในสถานศึกษา ชุมชน และสังคมได้ ตัวชี้วัด ได้แก่ ต 4.2 ม.3/1

 1.4.4 ระยะเวลา และสถานที่วิจัย

 ผู้วิจัยทำวิจัยในภาคเรียนที่ 2 ปีการศึกษา 2560 สถานที่วิจัยคือ โรงเรียนปทุมคงคา สมุทรปราการ

**1.5 นิยามศัพท์เฉพาะ**

“กิจกรรมการเรียนรู้ตามแนวการสอนภาษาเพื่อการสื่อสาร”หมายถึง กิจกรรมการเรียนรู้ตามแผนการสอนที่ผู้วิจัยได้สร้างขึ้น ตามแนวการสอนภาษาเพื่อการสื่อสาร มุ่งเน้นให้ผู้เรียนมีความสามารถในการสื่อสาร โดยเน้นความหมายและความคล่องแคล่ว ผ่านกระบวนการจัดการเรียนรู้ที่มีความยืดหยุ่นในการฝึกภาษาและกระตุ้นให้ผู้เรียนสื่อสารอย่างมีความหมายด้วยการมีปฏิสัมพันธ์การใช้ภาษากับผู้อื่น โดยดำเนินตามขั้นตอน ตามกรอบขั้นตอนการสอนแบบ PPP ของ Baker และ Westrup ประกอบด้วย 3 ขั้นตอน คือ

 1. ขั้นตอนการนำเสนอเนื้อหา (Presentation or Introducing New Language) ซึ่งมีขั้นตอนย่อย 5 ขั้นตอน ได้แก่ การนำเข้าสู่เนื้อหา (Lead-in) การถามเพื่อดึงความรู้เดิม (Elicitation) การอธิบายเนื้อหา (Explanation) การฝึกซ้ำ (Repetition) และการแก้ไขความถูกต้อง (Correction) มุ่งเน้นให้ผู้เรียนได้ฟังและเข้าใจความหมายของเนื้อหาใหม่

 2. ขั้นการฝึกปฏิบัติ (Practice) ประกอบด้วย การฝึกฝน 2 ขั้นตอน ได้แก่ การฝึกแบบควบคุม (Controlled Practice) ซึ่งเน้นให้ผู้เรียนได้ฝึกซ้ำ ๆ โดยมีครูคอยแนะนำและเฝ้าสังเกตการปฏิบัติของนักเรียน และการฝึกแบบกึ่งควบคุม (Semi-Controlled Practice) ซึ่งจะมุ่งเน้นให้ผู้เรียนเข้าใจความหมาย และวิธีการใช้รูปแบบภาษา โดยครูจะให้ข้อมูลป้อนกลับ เพื่อแก้ไขข้อผิดพลาดให้กับผู้เรียน

 3. ขั้นการใช้ภาษาเพื่อการสื่อสาร (Productive / Free Practice) ครูจะให้สถานการณ์ที่แตกต่าง เพื่อให้ผู้เรียนได้มีโอกาสฝึกภาษาใหม่ในสถานการณ์ที่มีอิสระมากขึ้น

“ความสามารถด้านการฟังและการพูด”หมายถึง ความสามารถของผู้เรียนที่สามารถรับรู้ เข้าใจความหมาย และแลกเปลี่ยนข้อมูลระหว่างบุคคล วัดได้จากคะแนนการทดสอบความสามารถด้านการฟังและการพูดภาษาอังกฤษ จำนวน 40 ข้อ โดยแบ่งเป็นการฟัง จำนวน 20 ข้อ และการพูด จำนวน 20 ข้อ โดยใช้ระดับการเรียนรู้ภาษาของ Valette และ Disick ในการจำแนกระดับของข้อสอบสามารถแบ่งออกเป็น 5 ระดับ ได้แก่ ระดับกลไก (Mechanical Skills) ระดับความรู้ (Knowledge) ระดับถ่ายโอน (Transfer) ระดับสื่อสาร (Communication) และระดับวิเคราะห์วิจารณ์ (Criticism)

 “ความพึงพอใจ” หมายถึง ความรู้สึกของบุคคลที่มีต่อการจัดกิจกรรมการเรียนรู้ตามแนวการสอนภาษาเพื่อการสื่อสารซึ่งเป็นความรู้สึกที่เป็นไปในเชิงบวก สามารถวัดได้จากแบบสอบถามความพึงพอใจ โดยใช้แบบมาตราส่วนประมาณค่า 5 ระดับ (Rating Scale) และมีเกณฑ์การแปลความหมาย 5 ระดับ ได้แก่ ความพึงพอใจระดับมากที่สุด มาก ปานกลาง น้อย และน้อยที่สุด ซึ่งมีกรอบข้อคำถามที่ใช้ในการประเมิน ครอบคลุมทั้ง 4 ด้าน คือ ด้านกระบวนการจัดการเรียนรู้ ด้านบรรยากาศการเรียนรู้ การวัดและประเมินผล ระยะเวลา

“ประสิทธิภาพของการจัดกิจกรรม”หมายถึง ผลการจัดกิจกรรมตามแผนการจัดการเรียนรู้ด้านการฟังและการพูด ของนักเรียนชั้นมัธยมศึกษาปีที่ 3 ตามแนวการสอนภาษาเพื่อการสื่อสาร ที่ทำให้ผู้เรียนเกิดการเรียนรู้และบรรลุตามเกณฑ์ 75/75 ซึ่งมีความหมาย ดังนี้

 75 ตัวแรก หรือ E1 หมายถึง ร้อยละของคะแนนเฉลี่ยของนักเรียนทุกคนที่ได้จาก การประเมินความสามารถด้านการฟัง การประเมินความสามารถด้านการพูด การสังเกตพฤติกรรมในห้องเรียน การประเมินการแสดงบทบาทสมมติ การประเมินการนำเสนอผลงาน และการตรวจใบงาน ซึ่งจะต้องได้ค่าเฉลี่ยตั้งแต่ร้อยละ 75 ขึ้นไป

 75 ตัวหลัง หรือ E2 หมายถึง ร้อยละของคะแนนเฉลี่ยของนักเรียนทุกคนที่ได้จากการทำแบบทดสอบวัดความสามารถด้านการฟังและการพูดหลังเรียน ซึ่งจะต้องได้ค่าเฉลี่ยตั้งแต่ร้อยละ 75 ขึ้นไป

 “ค่าดัชนีประสิทธิผล” หมายถึง ค่าที่แสดงความก้าวหน้าทางการเรียนรู้ของนักเรียนชั้นมัธยมศึกษาปีที่ 3 ที่ได้รับการจัดกิจกรรมการเรียนรู้ เพื่อพัฒนาความสามารถด้านการฟังและการพูด ตามแนวการสอนภาษาเพื่อการสื่อสาร

**1.6 ประโยชน์ที่ได้รับจากการวิจัย**

 1.6.1 นักเรียนมีทักษะในการฟังและการพูดมากขึ้น สามารถนำความรู้และประสบการณ์ที่ได้ไปประยุกต์ใช้ในสถานการณ์ต่าง ๆ ได้อย่างเหมาะสม เกิดเป็นทักษะที่นักเรียนสามารถนำไปใช้ในชีวิตประจำวันและการประกอบอาชีพได้

 1.6.2 นักเรียนมีความมั่นใจในการใช้ภาษาอังกฤษมากขึ้น ทำให้นักเรียนสามารถสื่อสารได้อย่างคล่องแคล่ว

 1.6.3 นักเรียนมีเจตคติที่ดีต่อการเรียนภาษาอังกฤษ และมีความพึงพอใจในการเรียนวิชาภาษาอังกฤษมากยิ่งขึ้น

 1.6.4 ครูได้แนวทางในการบูรณาการกิจกรรมการเรียนรู้ภาษาอังกฤษ ของนักเรียนชั้นมัธยมศึกษาปีที่ 3 ตามแนวการสอนภาษาเพื่อการสื่อสารให้มีความเหมาะสม 1.6.5 ผู้บริหารการศึกษาและผู้ที่มีส่วนเกี่ยวข้องได้แนวทางในการวางแผนบริหารจัดการด้านการพัฒนาสื่อนวัตกรรมเพื่อการเรียนการสอน